**Прилог 2**

**Резолуција Европског парламента о Извјештају Европске комисије о БиХ**

**за 2022. годину**

**(Стразбур, 12. јул 2023. године (2022/2200(INI)**

Европски парламент,

– узимајући у обзир Споразум о стабилизацији и придруживању између Европских заједница и њихових држава чланица, с једне стране, и БиХ, с друге стране[[1]](#footnote-1),

– узимајући у обзир Регулативу (ЕУ) 2021/1529 Европског парламента и Савјета од 15. септембра 2021. о успостављању Инструмента претприступне помоћи (ИПА РЕГУЛАТИВУ)[[2]](#footnote-2),

– узимајући у обзир исходе прве и друге сједнице Парламентарног одбора за стабилизацију и придруживање између ЕУ и БиХ одржане 5. и 6. новембра 2015. односно 17. јуна 2021.,

– узимајући у обзир захтјев БиХ за чланство у ЕУ поднесен 15. фебруара 2016.,

– узимајући у обзир изјаве са састанака на врху ЕУ и Западног Балкана од 17. маја 2018. у Софији, од 6. маја 2020. у Загребу, од 6. октобра 2021. у Брду код Крања и од 6. децембра 2022. у Тирани,

– узимајући у обзир састанак на врху одржан у Софији 10. новембра 2020., укључујући Изјаву о заједничком регионалном тржишту и Изјаву о зеленом програму за Западни Балкан,

– узимајући у обзир исход деветог састанка на врху Берлинског процеса одржаног 3. новембра 2022.,

– узимајући у обзир Одлуку Савјета (ЕУ) 2021/1923 од 4. новембра 2021. о мјери помоћи у оквиру Европског инструмента мировне помоћи за подршку изградњи капацитета Оружаних снага БиХ[[3]](#footnote-3),

– узимајући у обзир Одлуку Савјета (ЕУ) 2022/2353 од 1. децембра 2022. о мјери помоћи у оквиру Европског инструмента мировне помоћи за јачање капацитетâ Оружаних снага БиХ[[4]](#footnote-4),

– узимајући у обзир закључке Европског Савјета од 24. и 25. марта 2022.,

– узимајући у обзир закључке Европског Савјета од 23. и 24. јуна 2022. о Украјини, Западном Балкану, захтјевима Украјине, Републике Молдавије и Грузије за чланство у ЕУ и спољним односима,

– узимајући у обзир закључке Европског Савјета од 15. децембра 2022. којима се БиХ додјељује статус земље кандидаткиње за чланство у ЕУ,

– узимајући у обзир комуникацију Комисије од 29. маја 2019. насловљену „Мишљење Комисије о захтјеву БиХ за чланство у Европској унији” (ЦОМ(2019)0261) и приложени аналитички извјештај (СWД(2019)0222),

– узимајући у обзир комуникацију Комисије од 5. фебруара 2020. насловљену „Унапређење приступног процеса – Вјеродостојна перспектива ЕУ за западни Балкан” (ЦОМ(2020)0057),

– узимајући у обзир комуникацију Комисије од 29. априла 2020. насловљену „Подршка Западном Балкану у борби против болести КОВИД-19 и за опоравак након пандемије – Допринос Комисије уочи састанка званичника ЕУ и Западног Балкана 6. маја 2020.” (ЦОМ(2020)0315),

– узимајући у обзир комуникацију Комисије од 6. октобра 2020. насловљену „Економски и инвестициони план за Западни Балкан” (ЦОМ(2020)0641),

– узимајући у обзир комуникацију Комисије од 12. октобра 2022. насловљену „Комуникација о политици проширења ЕУ за 2022.” (ЦОМ(2022)0528),

– узимајући у обзир радни документ служби Комисије од 12. октобра 2022. насловљен „Извјештај о БиХ за 2022.” (SWD(2022)0336),

– узимајући у обзир Комуникацију Комисије од 14. априла 2021. о Стратегији ЕУ за сузбијање организованог криминала за период 2021. – 2025. (ЦОМ(2021)0170),

– узимајући у обзир комуникацију Комисије од 7. октобра 2020. насловљену „Унија једнакости: стратешки оквир ЕУ за једнакост, укључивање и учествовање Рома” (ЦОМ(2020)0620),

– узимајући у обзир Конвенцију УН о правима особа са инвалидитетом,

– узимајући у обзир Конвенцију УН о правима дјетета,

– узимајући у обзир Конвенцију о процјени утицаја на животну средину преко државних граница, усвојену 25. фебруара 1991.,

– узимајући у обзир Конвенцију УНЕСЦО-а од 20. октобра 2005. о заштити и промовисању разноликости културних изражаја,

– узимајући у обзир Конвенцију УНЕСЦО-а од 17.  октобра 2003. о заштити нематеријалне културне баштине,

– узимајући у обзир Стратешки компас за безбједност и одбрану који је Савјет одобрио 21. марта 2022.,

– узимајући у обзир тематски извјештај бр. 1/2022 Европског ревизорског суда од 10. јануара 2022. насловљен „Подршка ЕУ владавини права на Западном Балкану: упркос настојањима основни проблеми остају неријешени” и тематски извјештај Европског ревизорског суда бр. 9/2021 од 3. јуна 2021. насловљен „Дезинформације које утичу на ЕУ: предузети су одређени кораци, али проблем није ријешен”,

– узимајући у обзир стручни извјештај од 5. децембра 2019. о питањима владавине права у БиХ,

– узимајући у обзир мишљење Венецијанске комисије од 11. марта 2005. о уставној ситуацији у БиХ и овлаштењима високог представника, те њене накнадне препоруке у вези са уставним питањима у БиХ,

– узимајући у обзир збирку мишљења и извјештаја Венецијанске комисије од 14. децембра 2020. о стабилности Изборног закона,

– узимајући у обзир мјеродавне пресуде Европског суда за људска права у корист тужилаца укључујући предмете Азре Зорнић, те Дерве Сејдића и Јакоба Финција, између осталог,

– узимајући у обзир Мостарски споразум о одржавању избора у Мостару, који је потписан 17. јуна 2020.,

– узимајући у обзир политички договор од 12. јуна 2022. о начелима за осигуравање функционалне БиХ која напредује на европском путу,

– узимајући у обзир индекс организације Transparency International о перцепцији корупције за 2022., према којем БиХ заузима 110. мјесто међу 180 земаља,

– узимајући у обзир 62. извјештај високог представника за спровођење мировног споразума о БиХ од 2. новембра 2022. упућено главном секретару Уједињених нација, као и претходни извјештаји,

– узимајући у обзир Резолуцију Савјета безбједности УН 2658 (2022) од 2. новембра 2022., којом се мандат снага ЕУ у БиХ (ЕУФОР) продужава до 2. новембра 2023.,

– узимајући у обзир састанак Сјеверноатлантског Савјета у Мадриду од 29. јуна 2022. и изјаву са састанка на врху НАТО-а у Мадриду,

– узимајући у обзир састанак министара одбране НАТО-а од 14. и 15. фебруара 2023.,

– узимајући у обзир Дејтонски мировни споразум, којим се утврђује мандат мисије Организације за Европску безбједност и сарадњу (ОЕСС) у БиХ,

– узимајући у обзир Устав БиХ, у којем се наводи да у БиХ постоје три службена језика, као и уставе ентитета Федерације БиХ, те Републике Српске,

– узимајући у обзир своју Резолуцију од 9. јула 2015. о обиљежавању сјећања на Сребреницу,

– узимајући у обзир своју Резолуцију од 17. децембра 2015. о 20. годишњици Дејтонског мировног споразума,

– узимајући у обзир своју препоруку од 19. јуна 2020. Савјету, Комисији и потпредсједнику Комисије/Високом представнику Уније за спољне послове и безбједносну политику о Западном Балкану, након састанка на врху 2020.,

– узимајући у обзир своју Резолуцију од 15. децембра 2021. о сарадњи у борби против организованог криминала на Западном Балкану,

– узимајући у обзир своју Препоруку Савјету и потпредсједнику Комисије/Високом представнику Уније за спољне послове и безбједносну политику од 8. јуна 2022. о спољној, безбједносној и одбрамбеној политици ЕУ након руске ратне агресије на Украјину,

– узимајући у обзир своју Препоруку Савјету, Комисији и потпредсједнику Комисије/Високом представнику Уније за спољне послове и безбједносну политику о новој стратегији ЕУ за проширење, усвојену 23. новембра 2022.,

– узимајући у обзир своје претходне резолуције о БиХ,

– узимајући у обзир члан 54. Пословника,

– узимајући у обзир извјештај Одбора за спољне послове (А9‑0229/2023),

А. будући да је проширење најефикаснији инструмент спољне политике ЕУ, једна од најуспјешнијих политика Уније и геостратешко улагање у дугорочни мир, демократију, просперитет, те стабилност и безбједност цијелог континента; будући да се политиком проширења подстиче промовисање основних вриједности ЕУ;

Б. будући да ЕУ мора испунити своја обећања, те да политички званичници у земљама кандидаткињама морају показати истинску политичку вољу у погледу процеса реформи; будући да је због поновљених одгађања у приступном процесу и недостатка истинске политичке воље са стране политичких званичника у земљама кандидаткињама знатно смањена ефикасност тог процеса, као и подршка грађана приступању ЕУ;

Ц. будући да је руски рат против Украјине нарушио безбједност и стабилност на европском континенту, довео до изражаја стратешку неопходност Европске интеграције и додатно истакнуо важност усклађивања заједничке спољне и безбједносне политике (ЗСБП) у земљама кандидаткињама; будући да је тај рат дао нови замах проширењу, те је подстакао ЕУ да убрза испуњавање давно даних обећања земљама Западног Балкана;

Д. будући да би се свака држава кандидаткиња за проширење требала оцјењивати на основу сопствених постигнућа, уз нагласак на кључним реформама, на основу Копенхашких критеријума у погледу владавине права, основних права, демократских стандарда, независног правосуђа, права мањина и слободе медија;

Е. будући да је Европска унија будућност земаља Западног Балкана; будући да увјерљива већина становника БиХ (БиХ) тежи евроатлантској интеграцији ради одрживог мира, стабилности, демократије и благостања;

Ф. будући да је БиХ добила статус земље кандидаткиње за чланство у ЕУ; будући да даљи напредак те земље према приступању ЕУ зависи од испуњавања 14 кључних приоритета утврђених у Мишљењу Комисије о њеном захтјеву за чланство у ЕУ; будући да је Савјет позвао руководство БиХ да хитно доврши уставне и изборне реформе;

Г. будући да је због разноликог и мултикултурног карактера БиХ, те њених ентитета, поштовања њеног јединства, суверенитета и територијалне цјеловитости, једнаких права и недискриминације њених грађана, у складу са стандардима и вриједностима ЕУ, за напредак у приступању ЕУ потребно истинско помирење у тој земљи;

Х. будући да се више од 25 година након завршетка рата та земља и даље суочава са дубоким подјелама које промовишу политичке елите, покушајима отцјепљења у организацији руководства ентитета Републике Српске и потешкоћама у области владавине права, управљања, одговорности, слободе изражавања и слободе медија, те корупције, што доприноси чињеници да сваке године хиљаде грађана напусте земљу; будући да у БиХ и даље постоје проблеми у погледу дискриминације на основу етничке припадности, рода и сексуалне оријентације, те заштите права мањина;

И. будући да је Савјет 18. марта 2022. донио Одлуку (ЗСБП) 2022/450 којом се продужава постојећи оквир санкција за појединце који подривају суверенитет, територијалну цјеловитост и уставни поредак БиХ или Дејтонски мировни споразум;

Ј. будући да је Народна скупштина Републике Српске 23. марта 2023. усвојила измјене Кривичног законика Републике Српске којима су поново уведене кривичне санкције за клевету и да је предсједник ентитета Републике Српске Милорад Додик најавио планове за увођење закона о страним агентима;

К. будући да је 21. јуна 2023. Народна скупштина Републике Српске донијела Закон о измјенама Закона о објави закона и других прописа Републике Српске, те да је 27. јуна 2023. донијела Закон о непримјењивању одлука Уставног суда БиХ, чиме се угрожава интегритет Уставног суда и Устава БиХ;

Л. будући да је ЕУ главни политички, трговински и инвестициони партнер БиХ и највећи пружалац финансијске помоћи тој земљи, посебно у оквиру Инструмента претприступне помоћи (ИПА III), као и Привредног и инвестиционог плана за Западни Балкан и макрофинансијске помоћи;

М. будући да актери одговорни за дезинформације и злонамјерно спољно уплитање, било директно било преко посредника, желе изазвати раздор, насиље и међуетничке напетости, те дестабилизовати БиХ и цијели Регион Западног Балкана, посебно у контексту руског рата против Украјине; будући је циљ тих дјеловања приказати ЕУ као непоузданог, незаинтересованог партнера за земље Западног Балкана;

Преданост приступању ЕУ

1. поздравља одлуку Европског Савјета да се у контексту промијењене геополитичке ситуације БиХ додијели статус земље кандидата, под условом да се предузме низ корака за јачање спремности те земље за преговоре о приступању; понавља да чврсто подстиче интеграцију у ЕУ јединствене, суверене и територијално цјеловите БиХ;

2. препознаје важност Западног Балкана у политици проширења ЕУ и подстиче ЕУ да убрза поступак приступања БиХ на основу њених сопствених заслуга;

3. похваљује брзо спровођење резултата општих избора одржаних у октобру 2022., именовање Савјета министара на БиХ нивоу, потписивање коалицијског програма и наставак доношења политичких одлука; поздравља именовање предсједника и два потпредсједника Федерације БиХ, те формирање влада на нивоу Федерације БиХ и њених кантона; жали због политичких блокада којима се ометао завршетак тог процеса, а које су требали превладати домаћи актери; прима на знање интервенцију високог представника како би се деблокирао политички застој; наглашава да је важно имати успостављена тијела власти на свим нивоима како би се успјешно наставили процеси реформи потребни за остваривање напретка на путу према ЕУ;

4. подстиче сва политичка тијела власти да искористе замах како би постигла смислени напредак у спровођењу 14 кључних приоритета у складу са тежњама свих грађана, уз поштовање одговорности институција, те квалитет и транспарентност поступка; жали због спорог темпа спровођења тих приоритета од 2019.; подстиче све политичке актере да се суздрже од институционалних блокада, које одгађају доношење важних одлука, те да окончају и превладају такве блокаде, да избјегавају враћање политикама ометања и националистичкој реторици, те да покажу преданост и дају предност неопходним реформама у вези са ЕУ и да остваре знатан напредак у том погледу, и то предузимањем корака наведених у препоруци Комисије и политичком договору из Брисела од 12. јуна 2022. о начелима за осигурање функционалне БиХ;

5. наглашава да пут БиХ према приступању ЕУ мора бити заснован на функционалним демократским институцијама, владавини права, добром управљању, борби против корупције и организованог криминала, поштовању основних права и равноправности, те осигурању недискриминације за све грађане;

6. позива на досљедну координацију на нивоу цијеле земље, усклађивање и уједначавање свих области политике са стандардима ЕУ, те интеграцију тих стандарда у њих, као и на побољшано планирање и праћење реформи кроз политичку и техничку координацију, између осталог доношењем Програма интегрисања БиХ у ЕУ без даљег одгађања;

7. позива Комисију и Европску службу за спољно дјеловање (ЕССД) да наставе пружати финансијску и техничку подршку интеграцији БиХ у ЕУ на основу заслуга и строгих услова, да промовишу и позивају на одговорност, транспарентност и укључивост процеса реформе, да објаве детаљна објашњења и критеријуме мјерења за 14 кључних приоритета са циљем подизања свијести грађана о предностима чланства у ЕУ и јачања капацитета за праћење у БиХ; позива на њихову координисану сарадњу са властима БиХ, којом ће се подстицати стварање повољних услова за остваривање напретка у интеграцији у ЕУ, као и на сарадњу са релевантним партнерима; у том контексту поздравља први састанак политичког форума на високом нивоу у БиХ, који је одржан у 17. маја 2023. године у Сарајеву;

8. подсјећа да је забринут због навода о улози повјереника за сусједство и проширење; подсјећа на обавезе повјереника у погледу интегритета, дискреције и независности, у складу са Кодексом понашања чланова Европске комисије; поново апелује на Комисију да покрене независну и непристрасну истрагу о томе представљају ли поступање и политика коју заговара повјереник за сусједство и проширење кршење Кодекса понашања чланова Европске комисије и његових обавеза на основу Уговора;

9. поново потврђује своју подршку мандату Канцеларије високог представника, кад је ријеч о цивилним аспектима, посебно у јачању стабилности и демократских процеса у БиХ, те мандату операције ЕУФОР Алтхеа, кад је ријеч о војним аспектима, у надзору спровођења Дejтонског мировног споразума све док земља не испуни „програм 5+2” и међународни надзор не заврши;

10. позива Комисију и ЕСВД да одржавају позитивне контакте са Канцеларијом високог представника и операцијом ЕУФОР Алтхеа и да се на њих ослоне како би очували стабилност у БиХ и тиме олакшали настојања за приступање ЕУ; позива државе чланице ЕУ да подрже те контакте и хитно одговоре на изазов који за Европску безбједност представљају Русија, повећане напетости у БиХ, те пријетње и покушаји отцјепљења који поткопавају Дејтонски мировни споразум;

11. поздравља продужење мандата операције ЕУФОР Алтхеа до новембра 2023.; подсјећа да та мисија и даље има основну улогу за безбједност и стабилност БиХ, између осталог у пружању подршке за деминирање; у том контексту поздравља праћење и контролу уништавања вишка стрељива и оружја; позива ЕУ и његове међународне партнере да осигурају континуирану присутност операције ЕУФОР Алтхеа и обнављање мандата у будућности, као и ојачане капацитете, како би операција била прилагођенија оперативним потребама, између осталог и у случају изненадних пријетњи и потребе за брзом реакцијом, а посебно у свјетлу недавне ескалације сецесионистичке реторике и политике руководства Републике Српске; у том контексту позива на темељну процјену безбједносне ситуације и капацитета на терену те на разматрање распоређивања особља и додатних капацитета за операцију ЕУФОР Алтхеа у погледу дистрикта Брчко;

12. поздравља активности ОЕСС-а у БиХ, између осталог ангажман те организације у контроли наоружања, реформи безбједносног сектора, истрагама ратних злочина и борби против трговине људима; истиче њене активности у области родне равноправности и њену подршку добром управљању и реформи медија, цивилном друштву, иницијативама за људска права и спречавању сукоба; увиђа дијалог БиХ са ОЕСС-ом ради промовисања стабилности и помирења;

13. похваљује све већу усклађеност БиХ са ЗСБП-ом ЕУ; подстиче на континуирано побољшање и потпуну усклађеност у том погледу, те на избјегавање недосљедности у спољнополитичким становиштима; снажно позива све актере да недвосмислено осуде руску општу инвазију на Украјину и осигурају ефикасно спровођење свих циљаних санкција које произлазе из усклађивања са ЗСБП-ом, посебно оних против Русије и Бјелорусије;

14. поздравља гласање БиХ за релевантне резолуције Опште скупштине УН-а и суспензију Русије из Савјета за људска права; међутим, жали због проруског става руководства Републике Српске и његове додјеле одликовања Владимиру Путину; оштро осуђује чињеницу да су Милорад Додик и Ненад Стевандић, предсједник Народне скупштине Републике Српске, 23. и 24. маја 2023. посјетили Москву, као и њихове састанке са Владимиром Путином и другим високо позиционираним руским политичким актерима; одлучно одбацује изјаве и реторику изражене у контексту те посјете, те је и даље озбиљно забринут због безбједносних импликација веза са вишим руским званичницима; осуђује састанке са иранским политичким актерима на високом нивоу и суздржаност на гласањима у склопу УН-а о Ирану, у вријеме озбиљних кршења људских права у Ирану и испоруке беспилотних летјелица из Ирана Русији у контексту њеног рата против Украјине; позива БиХ да се вјеродостојно дистанцира од антидемократских режима;

15. снажно подржава континуиране тежње БиХ према евроатлантској интеграцији и чланству у НАТО-у, те позива све политичке актере да на њих реагују конкретним политичким дјеловањем; поздравља учешће министра одбране БиХ на састанку на врху НАТО-а у Мадриду 2022., те преданост НАТО-а јачању прилагођене подршке БиХ у изградњи интегритета и отпорности, развоју способности и очувању политичке независности, као и његов пакет помоћи БиХ; надаље поздравља одлуку Савјета о мјери помоћи у оквиру Европског инструмента за мир у вриједности од 10 милиона ЕВР у корист Оружаних снага БиХ, те Уговор о сарадњи и оспособљавању за 2023. између Оружаних снага БиХ и ЕУФОР-а; позива БиХ да ради на оснивању вишеетничких јединица Оружаних снага БиХ;

16. најоштрије осуђује поновљену хушкачку реторику и сецесионистичке законе и политике руководства Републике Српске, укључујући прославу неуставног тзв. „Дана Републике Српске” и друга догађања која проузрокују напетости, као и одбијање спровођења пресуда Уставног суда БиХ; осуђује присуствовање високих званичника српске владе обиљежавању неуставног „Дана Републике Српске”; наглашава да такви потези дестабилизују БиХ, доводе у питање Дејтонски мировни споразум, противрјечни су европској перспективи БиХ и угрожавају приступ финансијским средствима ЕУ; жали, у том контексту, због одлуке Владе Републике Српске да прекине дипломатске контакте са службеним представницима Уједињеног Краљевства и Сједињених Држава;

17. позива релевантне међународне институције и институције ЕУ да помно прате развој полицијских снага ентитета Републике Српске, уз посебан нагласак на могућем развоју паравојних или војних функција, што би могло створити додатне напетости и угрозити безбједност и стабилност у БиХ, те не би било у складу са Дејтонским мировним споразумом;

18. оштро осуђује заједничку изјаву владајуће већине у склопу Републике Српске о заштити државне имовине и уставном статусу Републике Српске, у којој се позива на оснивање посебне јединице за надзирање границе између ентитета; надаље, осуђује чињеницу да је Народна скупштина Републике Српске 27. јуна 2023. донијела Закон о непримјењивању одлука Уставног суда БиХ и 21. јуна 2023. Закон о измјенама Закона о објављивању закона и других прописа Републике Српске; наглашава да ти закони директно подривају интегритет Уставног суда БиХ и Устав БиХ; стога поздравља одлуке Високог представника којима се поништавају та два закона, поштујући на тај начин Дејтонски мировни споразум, Устав БиХ и владавину права у БиХ;

19. поново позива на циљане санкције против дестабилизирајућих политичких актера у БиХ, укључујући оне који угрожавају и подривају сувереност, територијалну цјеловитост и уставни поредак те земље, а посебно Милорада Додика, као и друге високо позициониране званичнике Републике Српске и званичнике трећих земаља који политички и материјално подстичу сецесионистичке политике; подсјећа да се мјере ограничавања могу увести и онима који озбиљно пријете безбједносном стању у земљи или угрожавају Дејтонски мировни споразум; позива све државе чланице ЕУ да се побрину за то да Савјет може донијети такве санкције и да их наметну билатерално или у договору са другим државама чланицама ако њихово доношење није могуће; подсјећа да је оквир ЕУ за мјере ограничавања с обзиром на стање у БиХ на снази до 31. марта 2024.;

20. понавља да се пресуде Уставног суда БиХ морају поштовати како би се у потпуности осигурала стабилност и уставни поредак у земљи; позива власти да брзо спроведу све пресуде Уставног суда;

21. осуђује сво злонамјерно спољно уплитање, кампање дезинформисања и покушаје дестабилизације од стране међународних и регионалних актера у БиХ, а посебно континуирану руску дестабилизацију Западног Балкана; и даље је веома забринут због истакнутих веза, посјета и састанака између руководства Републике Српске и високопозиционираних политичких личности и високих званичника у Русији, могуће присутности и активности групе Вагнер у земљи, као и руске пропаганде коју промовишу страни и домаћи актери, укључујући оне који приказују ЕУ као непоузданог и незаинтересованог партнера;

22. позива све земље у Региону да се обавежу на стабилност и територијални интегритет БиХ, осуде употребу хушкачке реторике и конструктивно допринесу напретку БиХ према приступању ЕУ;

23. позива Комисију, ЕСВД, Делегацију ЕУ у БиХ и власти БиХ да појачају напоре у промовисању предности чвршће интеграције и да улажу у комуникацијске кампање за борбу против спољног утицаја и злонамјерних дискурса, између осталог путем одговора на такве пријетње који се заснивају на доказима те проширењем праћења у склопу Страткома како би се усредсредило на прекограничне пријетње у погледу дезинформација; препоручује сазивање дијалога са цивилним друштвом и приватним сектором Западног Балкана ради усклађивања напора у борби против дезинформација на нивоу Региона и с локалним стручњацима; поздравља покретање кампање Канцеларије ЕУ у БиХ за подстицање напретка у интеграцији у ЕУ под називом „Напредак је надохват руке”;

24. позива ЕУ да интензивира сарадњу са партнерима из Региона Западног Балкана како би се ојачала демократска отпорност и сузбиле хибридне пријетње, између осталог у областима кибернетичке безбједности, заштите кључне инфраструктуре те безбједности набавке храном и енергетске безбједности; подсјећа да је Савјет у Стратешком компасу потврдио да безбједност и стабилност на Западном Балкану још увијек нису загарантоване, те да постоји ризик од потенцијалног учинка прелијевања узрокованог тренутним погоршањем безбједносне ситуације у Европи;

25. истиче да владавину права, добро управљање, борбу против корупције и организованог криминала, плурализам, подржавање слободних и независних медија, основна права и усклађеност са ЗСБП-ом треба укључити у финансирање ЕУ у оквиру инструмента ИПА III, које се мора заснивати на строгим условима, те прилагодити или чак суспендовати у случају знатног назадовања или истрајног непостизања напретка у тим областима, како је утврђено у Регулативи ИПА III, и које се треба заштитити свеобухватним и строгим надзором од стране Комисије; поново позива Комисију да изради смјернице о примјени условљености, те да спроведе препоруке из тематског извјештаја Европског ревизорског суда бр. 01/2022;

26. подсјећа да финансијска средства ЕУ за пројекте у Републици Српској морају остати замрзнута све док Република Српска не заустави демократско назадовање и док се у потпуности не усклади са ЗВСП-ом, посебно у погледу спровођења мјера ограничавања; позива Комисију да прије наставка пружања средстава Републици Српској затражи мишљење држава чланица и Европског парламента;

27. позива на побољшање апсорпције средстава широм земље, укључујући локалне и регионалне управе; подстиче БиХ да у цијелој земљи успостави ефикасне системе финансијског управљања, контроле и ревизије за финансијска средства ЕУ; позива да се БиХ пружи потребна техничка и финансијска помоћ у том контексту; наглашава да је одговорност и безбједносни интерес ЕУ загарантовати да средства ЕУ не доприносе јачању клијентелистичких мрежа или корупције;

28. позива ЕУ и земље Западног Балкана да успоставе оквир за ефикасну сарадњу између Канцеларије Европског јавног тужилаца (ЕППО) и земаља приступница, како би се осигурало да Канцеларија Европског јавног тужилаца може ефикасно извршавати своје надлежности у погледу кориштења средстава ЕУ у БиХ; подстиче земље Западног Балкана да брзо склопе билатералне радне договоре са ЕППО-ом;

29. поздравља успостављање радних тијела Дома народа Парламентарне скупштине БиХ; позива БиХ да поново изрази своју преданост дијалогу ЕУ о политикама брзим укључивањем у редовну међупарламентарну сарадњу у оквиру Парламентарног одбора за стабилизацију и придруживање, што би допринијело остваривању 14 кључних приоритета; поздравља чињеницу да је постигнут споразум о пословнику Парламентарног одбора за стабилизацију и придруживање између ЕУ и БиХ;

30. поздравља учешће БиХ на инаугурацијском и другом састанку на врху Европске политичке заједнице, али наглашава да та позитивна иницијатива не би требала бити алтернатива интеграцији у ЕУ;

Демократија и владавина права

31. поново истиче централну улогу владавине права и институционалног интегритета; подсјећа на потребу за усклађеним стандардима јавне службе која се заснива на заслугама на свим управним нивоима у БиХ, чиме ће се омогућити професионална, поједностављена, деполитизована и одговорна јавна управа, која може пружати услуге грађанима БиХ; позива политичке актере у БиХ да подрже и успоставе функционалну координациону структуру за усмјеравање реформе јавне управе; поздравља напредак у именовању званичника важних државних агенција;

32. поздравља чињеницу да су избори одржани у октобру 2022. уопштено били добро организовани и конкурентни, те да су се током кампање поштовале основне слободе удруживања, окупљања и изражавања; међутим, напомиње да су се избори одвијали у контексту стагнације реформи, реторике раздора, наводних политичких и финансијских опструкција, оптужби за трговање мјестима у изборној комисији између политичких странака и других неправилности пријављених проматрачима, укључујући случајеве у којима су садашњи предсједници влада током изборног периода покренули пројекте социјалне бриге и јавне инфраструктуре или развојне пројекте; апелује на тијела власти да предузму одговарајуће мјере за спречавање злоупотребе јавних средстава и повезаних проблема у будућности, те да ријеше проблем недовољне транспарентности и одговорности у погледу финансирања кампања; изражава забринутост због износа јавних расхода утрошеног на покушај утицаја на бирачко тијело;

33. прима на знање промјене које је високи представник увео у изборни закон и устав Федерације БиХ, чији је циљ рјешавање низа питања функционалности; међутим, изражава забринутост у вези са временским распоредом, транспарентношћу и недостатком савјетовања током тих процеса; позива Канцеларију високог представника да дјелује у складу са својим мандатом и да спријечи јачање политичких или етничких подјела и напетости у земљи и широј регији, те подсјећа да би се бонска овлаштења требала користити као крајња мјера;

34. изражава жаљење због неуспјеха политичких актера да устав и изборни оквир ускладе са Европском конвенцијом о људским правима јер нису спровели пресуде Европског суда за људска права (у случајевима Сејдић-Финци, Зорнић, Пилав и Шлаку); такође изражава жаљење због тога што пресуде Уставног суда БиХ још увијек нису спроведене, чиме се омета једнакост политичких права свих грађана; позива све доносиоце одлука да постигну договор у складу са пресудама међународних и домаћих судова, као и са политичким договором из Брисела од 12. јуна 2022.; подржава транспарентне и укључиве реформе засноване на свеобухватним савјетовањима и јавном дијалогу са цивилним друштвом којима би се омогућила одржива измјена Дејтонског мировног споразума у складу са европским стандардима и начелима, како би се превладале подјеле и свим грађанима загарантовале равноправност и недискриминација, те примјерена разноврсна политичка заступљеност на свим нивоима управљања, у складу са вриједностима и начелима ЕУ, те напредак на путу према ЕУ;

35. понавља да поштује насљеђе Дејтонског мировног споразума и подсјећа на његову сврху, а то је било окончање рата и очување мира; прима на знање концепт конститутивних народа, али наглашава да тај концепт ни на који начин не би требао довести до дискриминације других грађана или подразумијевати додатна права за особе које се идентификују са једном од тих група у односу на друге грађане БиХ; осуђује изјаве и приједлоге чији је циљ подривање државности и уставних вриједности БиХ, те подсјећа да БиХ треба ријешити недостатке свог уставног оквира и ускладити га са стандардима и начелима ЕУ;

36. позива БиХ да усклади правила о регистрацији странака и да осигура транспарентност финансирања политичких странака у складу са међународним стандардима и препорукама релевантних међународних тијела; прима на знање кораке које је предузела Централна изборна комисија и позива на повећање њених капацитета у складу са њеним правним поступцима; оштро осуђује све облике застрашивања и пријетњи које неки политички актери у БиХ спроводе против чланова Централне изборне комисије и подстиче власти БиХ и Делегацију ЕУ да пруже подршку члановима те комисије у случају пријетњи; поздравља интервенцију Канцеларије високог представника од 7. јуна 2022. за побољшање интегритета изборног процеса и јачање улоге Централне изборне комисије након неуспјеха интерресорне радне групе за изборну реформу и Парламента БиХ да то учине;

37. снажно подстиче иницијативе којима се унапређују демократски процеси, демократске институције и владавина права у земљи, попут пилот пројекта ЕУ за увођење електронског система идентификације бирача и бржег преноса изборних резултата;

38. позива на хитне мјере за повећање интегритета, независности и професионалности правосуђа на основу 14 кључних приоритета и препорука из Приебеовог извјештаја, између осталог уз помоћ додатних заштитних мјера и досљедне примјене објективних правила и критеријума о додјели предмета, именовању, одговорности, напредовању у каријери, сукобу интереса и провјере имовине судија и тужилаца ради враћања повјерења јавности; позива на рјешавање проблема селективне правде, неријешених предмета, корупције, недостатка транспарентности и лошег надзора, који поткопавају потпуно уживање права грађана; изражава забринутост због навода о политичком притиску и неправилностима у поступку избора високо позиционираних судија и тужилаца;

39. поново потврђује свој позив БиХ да усвоји амандмане о интегритету, нови закон о Високом судском и тужилачком Савјету и нови закон о судовима у складу с европским стандардима; стога поздравља чињеницу да је Савјет министара одобрио Нацрт закона о измјенама Закона о Високом судском и тужилачком Савјету, те позива Парламентарну скупштину БиХ да га одобри; позива власти да новинарима омогуће приступ суђењима и позива судове да своје одлуке објављују на интернету, те да правовремено одговарају на захтјеве у погледу слободе информисања;

40. снажно се противи сваком покушају успостављања паралелних институција на нивоу ентитета, чиме би се поткопао уставни и правни поредак; у том погледу осуђује поново доношење Закона ентитета Републике Српске о непокретној имовини која се користи за дјеловање јавне управе, који је Уставни суд претходно поништио и који је високи представник два пута обуставио; с одобравањем прима на знање одлуку Канцеларије високог представника и поново позива на усклађивање законодавства ентитета са пресудама Уставног суда; позива ентитет Републику Српску да одмах поништи и опозове законе којима се полаже право на државну имовину, те да смјеста престане са пререгистрацијом државне имовине као имовине Републике Српске; оштро осуђује гласање Народне скупштине Републике Српске у сврху оснивања засебног Високог судског и тужилачког Савјета, као и њене закључке којима се оспорава рад Уставног суда БиХ, позива на непоштовање његових коначних и обвезујућих одлука и блокирање његовог рада, те позива судију Уставног суда да поднесе оставку;

41. изражава дубоку забринутост због недостатка напретка у спречавању распрострањене корупције и све већих знакова заробљавања државе, политичког уплитања и ометања, притиска и застрашивања; позива на транспарентно кориштење финансијске помоћи ЕУ; понавља да је потребно истражити политичке и административне везе са организованим криминалом; жали због недостатка правоснажних осуђујућих пресуда за случајеве корупције на високом нивоу, што доводи до ризика од подстицања културе некажњавања; подстиче надлежна тијела да правовремено спроведу кривичне поступке и појачају своје напоре за ефикасно кривично гоњење и доношење правоснажних пресуда у предметима корупције на високом нивоу;

42. подстиче БиХ да донесе законе о сукобу интереса и стратегију за борбу против корупције, те да спроведе правила о сукобу интереса и лобирању на свим управним нивоима уз јачу заштиту звиждача, у складу са стандардима ЕУ, као и да се побрине за то да независне институције спроводе постојеће законе;

43. позива на повећање средстава и надлежности за структуре задужене за борбу против корупције, укључујући њихово активно учествовање у спровођењу препорука Групе држава против корупције (GRECO), као и на доношење планова за интегритете тих структура; истиче додатну вриједност ефикасне БиХ и европске сарадње међу тијелима кривичног гоњења у борби против корупције и организованог криминала;

44. поздравља именовање националног координатора за Европску мултидисциплинарну платформу за борбу против кривичних дјела и очекује потпуно функционалну сарадњу БиХ са Еурополом и Еуројустом; у том погледу поздравља потписивање Правилника о раду националне/заједничке контакт тачке за сарадњу са Еурополом; позива на доношење мјера за заштиту од политичког уплитања у рад полиције;

45. подстиче БиХ да усклади своје законодавство и предузме мјере за борбу против прања новца и финансирања тероризма;

46. с одобравањем прима на знање кораке предузете за повећање усклађености закона о јавним набавкама са правном тековином ЕУ, као и чињеницу да је Агенција за јавне набавке донијела план за интегритет и борбу против корупције; понавља потребу за транспарентношћу, тржишном утакмицом и једнаким поступањем у поступку јавних набавки, као и за смањењем злоупотребе јавних средстава; и даље је забринут због осјетљивости тог сектора на корупцију и неправилности, те позива на доношење закона о јавним набавкама, којим ће се те осјетљивости на одговарајући начин уклонити; стога позива на побољшање, између осталог јачањем капацитета за праћење, управљање и подршку; позива на чвршће и ефикасније законодавство о употреби природних ресурса те на већу транспарентност и интегритет, посебно у области концесија, те нарочито у случају неколико великих пројеката са кинеским и мађарским предузећима;

***Помирење, регионална сарадња и добросусједски односи***

47. поново потврђује важност истинског помирења, сарадње и мирног суживота у БиХ, те позива све власти да активно промовишу и загарантују приступ истини, правди и неселективним одштетама; поздравља иницијативе на локалном нивоу за обиљежавање сјећања на цивилне жртве рата, довршетак изградње споменика у дистрикту Брчко и одлуку Канцеларије високог представника о измјенама Закона о Меморијалном центру Сребреница-Поточари и мезарју за жртве геноцида из 1995. како би се олакшао рад Меморијалног центра;

48. позива политичке и вјерске вође у БиХ да раде на промовисању јединства, укључивости, помирења и мира; осуђује сву хушкачку и ратну реторику која подстиче напетости и подјеле у друштву БиХ;

49. изражава пуну солидарност са свим особама које су преживјеле ратне злочине, злочине против човјечности, геноцид, етничко чишћење, расељавање, нестанке, убиства, мучења и сексуалне нападе; оштро осуђује сваки историјски ревизионизам, укључујући негирање геноцида, величање ратних злочина и ратних злочинаца, те оспоравање утврђених чињеница и судова, нарочито од стране политичких званичника, као и рушење споменика; наглашава да су таква дјела и реторика неприхватљиви и противни вриједностима ЕУ; позива на ефикасно кривично гоњење у таквим случајевима; жали због тога што нису покренути кривични поступци и што ниједан починилац није приведен правди након измјена Кривичног закона које је 2021. увео бивши високи представник Валентин Инцко, а којима се инкриминишу та дјела;

50. посебно осуђује чињеницу да су безбједносне снаге ентитета Републике Српске забраниле поворку којом се одаје почаст жртвама масакра у Приједору; оштро осуђује насилне нападе 25. марта 2023. на двојицу повратника у Вишеград и подстиче власти Републике Српске да истраже те случајеве и приведу починиоце правди;

51. згрожен је примједбама осуђеног ратног злочинца Дарија Кордића, који није показао никакве знакове кајања, те је рекао да би „опет исто поступио” у вези са злочинима за које је осуђен, укључујући етничко чишћење у долини Лашве; позива све политичке снаге, посебно чланове владе БиХ, да осуде ту изјаву и јасно се ограде од ње; позива правосудна тијела БиХ да покрену одговарајуће правне поступке;

52. с одобравањем прима на знање актуелно смањење броја неријешених предмета ратних злочина, али жали због тога што је темпо и даље спор, што омета стратешки циљ рјешавања свих случајева; стога позива на убрзање кривичних поступака у предметима ратних злочина; примјећује стална ограничења у регионалној правосудној сарадњи у том погледу; забринут је и због чињенице да неки ратни злочинци осуђени на судовима БиХ избјегавају извршење правде јер имају двојно држављанство и боравиште у другим државама;

53. позива власти да осигурају спровођење ревидиране Националне стратегије за процесуирање ратних злочина, посебно одговарајућом подјелом предмета између тужилаштава, како би се најсложенији предмети пренијели на БиХ ниво; позива власти да донесу нову стратегију за период након 2023. године;

54. позива на усклађивање законодавства ради осигуравања широког спектра права цивилним жртвама рата; са одобравањем прима на знање доношење законодавства о заштити цивилних жртава рата у дистрикту Брчко и Федерацији БиХ, којим се признају и осигуравају права дјеце; подстиче ентитет Република Српска да донесе законодавство у тој области;

55. позива тијела у БиХ да донесу закон о жртвама мучења током рата; позива на подршку размјени искустава и пракси у погледу пружања помоћи особама које су преживјеле сексуално насиље током рата између БиХ и актера који сада раде са особама које су преживјеле сексуално насиље у контексту незаконитог, ничим изазваног и неоправданог агресивног руског рата у Украјини;

56. позива на улагање додатних напора у рјешавање питања несталих особа, укључујући спровођење релевантног законодавства и успостављање фонда за подршку њиховим породицама; подстиче власти у цијелом Региону да појачају сарадњу и размјену информација;

57. наглашава да није остварен довољан напредак у спровођењу Анекса VII. Дејтонском мировном споразуму о избјеглицама, интерно расељеним особама и повратницима; поново позива на спровођење додатних мјера и конкретних програма у погледу одрживог повратка, приступа здравственој бризи и запошљавању, социјалне заштите и образовања, те на пуно поштовање њихових права;

58. поздравља наставак активног учествовања БиХ у регионалној сарадњи; наглашава важност регионалне сарадње у промовисању стабилности, просперитета и интеграције; наглашава важност укључивих регионалних иницијатива као што је заједничко регионално тржиште, те већ постојећих иницијатива као што су Јадранско-јонска иницијатива, Средњо-европска иницијатива, Стратегија ЕУ за јадранско-јонски Регион (EUSAIR), те Берлински процес и позива на синергије међу њима;

59. поздравља недавне споразуме у контексту Берлинског процеса о слободи кретања са личним картама, о признавању високошколских квалификација и о признавању стручних квалификација доктора медицине, стоматолога и архитеката те позива на њихову брзу ратификацију; подстиче БиХ да појача сарадњу са сусједним земљама и да брзо омогући путовање без визе између БиХ и Косова\*[[5]](#footnote-5);

60. поздравља Заједничку декларацију ЕУ и Западног Балкана о трошковима роминга; у том контексту позива тијела власти, приватне актере и све учеснике да омогуће остварење договорених циљева како би се постигло знатно смањење трошкова податковног роминга од 1. октобра 2023. и даље смањење које би до 2027. довело цијене на ниво сличан националним цијенама;

61. поздравља припреме Савјета министара за дигитални састанак на врху Западног Балкана, који ће се одржати 2. октобра 2023. у Сарајеву;

Основне слободе и људска права

62. наглашава кључну улогу независних медија у преношењу тачних, правовремених и транспарентних информација; оштро осуђује нападе на новинаре и медијске раднике, као и чињеницу да су изложени пријетњама, кампањама оцрњивања, увредама, застрашивању и стратешким тужбама против јавног учествовања, између осталог од стране политичара и јавних личности, укључујући недавне нападе на новинаре Александра Трифуновића и Николу Морачу, те од стране приватних предузећа; устраје у предузимању одговарајућих, системских и ефикасних даљих мјера у области правосуђа и заштите новинара, између осталог посебним нивоом заштите у кривичном закону и јачањем капацитета тужилаца и судија; истиче важност осигурања транспарентности власништва над медијима и финансијске одрживости јавног радиотелевизијског система; позива ЕУ да повећа своју финансијску и техничку подршку квалитетном медијском и новинарском оспособљавању, посебно ону намијењену истраживачким и независним медијима;

63. дубоко је забринут због подношења измјена кривичног закона Републике Српске којима се поново уводе кривичне санкције за клевету, те због њиховог разматрања у парламенту; подстиче Републику Српску да повуче те измјене и осигура пуну заштиту слободе изражавања и медија;

64. истиче важност осигуравања одговарајуће заступљености мањина и рањивих група у јавним медијима, као и медијског плурализма, заступљености свих заједница и култура, те доступности садржаја на свим службеним језицима;

65. поздравља чињеницу да је филм „Quo Vadis, Aida?” 2022. добио награду публике ЛУX Европског парламента и Европске филмске академије; забринут је, међутим, због тога што је јавна радиотелевизија Републике Српске забранила емитовање тог филма о геноциду у Сребреници; осуђује јавно финансирање појединих скупштина Републике Српске пропагандног ревизионистичког филма „Република Српска: Борба за слободу”;

66. осуђује све облике дискриминације, сегрегације, насиља и говора мржње против жена, мањина, између осталог и етничких мањина, припадника заједнице ЛГБТИQ+, особа са инвалидитетом, избјеглица, расељених особа и миграната те позива БиХ да осигура њихову заштиту и основне слободе; подстиче на спровођење ефикасног приступа правним лијековима и кривично гоњење таквих предмета без одгађања; позива БиХ да штити и промовише права свих мањина широм земље, укључујући њихово право на учествовање у демократским изборима; подсјећа да је потребно ојачати независност и ефикасност омбудсмана за људска права; позива на ефикасну примјену политика у области људских права и борбе против дискриминације; позива власти БиХ да прикупе податке о злочинима из мржње категорисаним према мотивацији;

67. констатује да су жене недовољно заступљене у политици, јавном животу и вишим положајима безбједносних служби, те да се не спроводе процјене утицаја политика с обзиром на пол како је прописано законом; позива БиХ да осигура родну равноправност у свим аспектима јавног и приватног живота; позива на усклађивање законодавства о родној равноправности са Истанбулском конвенцијом и успостављање релевантних стратегија; осуђује инциденте у Бањој Луци током обиљежавања Међународног дана жена; оштро осуђује повећање стопе фемицида и апелује на БиХ да побољша напоре за спречавање насиља над женама, као и институционални одговор на сексуално и родно засновано насиље, да прикупља податке о фемицидима, повећа и побољша приступ подршци за жртве, правној помоћи и сигурном смјештају, те да оснује центре за кризне случајеве намијењене жртвама сексуалног насиља; подсјећа да би БиХ такође требала убрзати кривично гоњење кривичних дјела сексуалног насиља, уз пружање одштете женама жртвама ратних злочина и осигуравање заштите свједока;

68. поздравља успјех треће параде поноса БиХ одржане 2022., али жали што се организација тог догађања и даље суочава са административним препрекама и дискриминацијом; поздравља доношење акционог плана за припаднике заједнице ЛГБТИ у БиХ за период 2021– 2024. и успостављање контакт тачке при кантоналним тужилаштвима задужене за праћење злочина из мржње усмјерених против припадника заједнице ЛГБТИQ+; позива БиХ да предузме конкретне кораке за промовисање укључивања и спречавање насиља над припадницима заједнице ЛГБТИQ+, између осталог укључивањем сексуалне оријентације и родног идентитета у одредбе о злочинима из мржње у кривичним законима;

69. изражава забринутост због политичких препрека слободи окупљања активиста за права ЛГБТИQ+ особа и чињенице да одређени политичари подстичу на насиље; осуђује забрану јавног окупљања у Бањој Луци у знак солидарности са активистима, новинарима и припадницима заједнице ЛГБТИQ+; оштро осуђује насилне нападе и притиске на новинаре и активисте који су услиједили у Бањој Луци, као и недостатно дјеловање полиције како би се они спријечили; надаље осуђује планове руководства Републике Српске да уведе нови закон којим се припадницима заједнице ЛГБТИQ+ забрањује приступ образовним установама;

70. позива на јачање заштите права ромске мањине, укључујући њихов приступ јавним услугама, образовању и здравственој заштити; осуђује тренутну сегрегацију и дискриминацију те мањине, а посебно ромске дјеце у образовном систему; наглашава неразмјерно сиромаштво Рома; у том контексту поздравља доношење акционог плана за укључивање Рома;

71. напомиње да су особе са инвалидитетом, а посебно дјеца, једна од најмаргинализованијих група у БиХ; поново позива БиХ да осигура њихову заштиту, те да изради и усвоји стратегију деинституционализације, којом би се особама са инвалидитетом омогућио достојанствен живот у складу са Конвенцијом о правима особа са инвалидитетом, чија је потписница и БиХ; истиче потребу за једнаким приступом подршци; жали због чињенице да се многа дјеца са инвалидитетом и даље смјештају у установе;

72. позива Федерацију БиХ, ентитет Републике Српске и дистрикт Брчко да израде нацрт закона о осигуравању правног признавања рода на основу самоодређења, у складу са праксом Европског суда за људска права и ревизијом 11. верзије Међународне класификације болести Свјетске здравствене организације, која је ступила на снагу у јануару 2022. и којом се истиче депатологизација трансродних идентитета у свим областима живота;

73. поздравља напредак у изради закона на федералном нивоу који би истополним паровима омогућио приступ правима на партнерство; подстиче владу да без одгађања изради нацрт тог закона; позива Републику Српску и дистрикт Брчко да такође покрену поступке за израду законских рјешења за признавање истополних партнерстава, како би се истополним паровима омогућио једнак третман по том питању у цијелој земљи;

74. наглашава важност недискриминишућег, укључивог и квалитетног образовања, између осталог повећањем укључивости курикулума, узимањем у обзир културне и језичке разноликости, уклањањем нечињеничног садржаја којим се промовишу подјеле и подстицањем критичког размишљања; поново позива на то да се хитно стане на крај постојећој дискриминирајућој пракси „двије школе под једним кровом”, у складу са судским пресудама; снажно препоручује укључивање помирења у образовни процес; позива БиХ да смањи административне препреке за ученике и студенте који желе наставити образовање у другом кантону или ентитету;

75. препознаје кључну улогу цивилног друштва у јачању отпорности демократских друштава и процеса реформи; подржава интензивније учествовање грађана у форумима за обликовање политика, као што је скупштина грађана БиХ на нивоу цијеле земље, те прима на знање њене политичке препоруке; позива власти да створе повољно окружење за рад бораца за људска права и активиста цивилног друштва те да системски осуђују и кажњавају све пријетње, узнемиравања, застрашивања и нападе на њих, између осталог и од стране политичара и јавних личности, као и стратешке тужбе против јавног учествовања усмјерене против њих; позива на активан и отворен дијалог са цивилним друштвом и његово учешће у процесу интеграције у ЕУ;

76. позива на јачање заштите и промовисања слободе окупљања, удруживања и изражавања, између осталог усклађивањем закона са европским и међународним стандардима; осуђује одлуку владе ентитета Републике Српске да донесе нацрт закона о невладиним организацијама, чији је циљ сужавање простора и активности цивилног друштва и којим се ствара ризик од криминализације рада многих организација цивилног друштва, при чему се особе које примају међународна финансијска средства означавају као страни агенти; апелује на Народну скупштину Републике Српске да не донесе то законодавство;

77. понавља потребу за солидарним управљањем миграцијама и азилом којим се поштују људска права и међународно право, између осталог и у установама за задржавање, те за примјереном, достојанственом и праведном расподјелом прихватних капацитета широм земље, уз ефикасно укључивање актера цивилног друштва у одговор у погледу прихвата како би се осигурало праћење; констатује да постоји потреба за сарадњом и координацијом са сусједним државама чланицама ЕУ; истиче начело забране присилног удаљења или враћања те забрану нечовјечног поступања при враћању; препознаје континуиране напоре за побољшање координације на локалној и међународном нивоу; поздравља отварање преговора о споразуму о побољшаном статусу БиХ са Агенцијом за Европску граничну и обалну стражу (Frontex) и позива на њихов правовремен довршетак како би се омогућила боља заштита и управљање границама земље у складу са основним правима и међународним стандардима; изражава жаљење због и даље присутних недостатака у управљању миграцијама и границама упркос значајној финансијској подршци ЕУ БиХ, те позива на јачање капацитета за одговор на кризу; изражава озбиљну забринутост због навода о насилном присилном враћању у БиХ; наглашава потребу за повећањем транспарентности и демократског надзора при додјели и спровођењу фондова ЕУ у тој области, посебно кад је ријеч о фондовима које спроводи Међународна организација за миграције; забринут је због навода о незадовољавајућим условима прихвата у центру Липа који се финансира средствима ЕУ;

78. поздравља усвајање Стратегије за миграције и азил за период 2021– 2025. и позива БиХ да брзо усвоји пратећи акциони план; позива БиХ да унаприједи брзину, трајање и квалитет поступака азила, као и животне услове и безбједност у привременим прихватним центрима;

79. подстиче БиХ да појача своје напоре у борби против прекограничног криминала, посебно трговине људима и незаконитим оружјем; наглашава потребу за побољшањем оспособљавања и капацитета граничне полиције и прима на знање да је Комисија за ту сврху 2022. додијелила 5 милиона ЕВР средстава из инструмента ИПА III;

80. позива БиХ да се у потпуности усклади са визном политиком ЕУ, како би се осигурало добро вођено миграцијско и безбједносно окружење;

Социоекономске реформе

81. поздравља доношење стратегије за реформу управљања јавним финансијама на свим нивоима власти, Програма Економских реформи за период 2023. – 2025., Нацрта закона о буџету и Оквирног документа о буџету за период 2023– 2025., те позива на њихово темељно спровођење; подстиче власти да успоставе ефикасне системе унутрашње контроле, буџетску транспарентност и одрживе буџетске мјере за државне институције; препознаје позитиван наставак доношења одлука на БиХ нивоу и поздравља побољшање кредитних изгледа БиХ након правовременог формирања нове власти на БиХ нивоу и додјеле статуса земље кандидаткиње;

82. подстиче БиХ да предност да мјерама усмјереним на рјешавање проблема сиромаштва, неједнакости и социјалне заштите, побољшање конкурентности и пословног окружења, као и на привредну и социјалну кохезију, подстицање привредне диверсификације и усклађивање законодавства у области ПДВ-а и акциза са законодавством ЕУ у тој области; надаље подстиче БиХ да промовише дигиталну и зелену транзицију, да ријеши проблем неформалне економије, те проблем незапослености и сиромаштва, посебно међу младима, женама и особама у рањивом положају, као што су становници руралних области, Роми, дјеца и старије особе; позива на успостављање одговарајућег институционалног и регулаторног оквира, укључујући надзорне институције, за боље и деполитизовано управљање јавним сектором;

83. хитно позива на доношење мјера за рјешавање проблема континуирано високог нивоа одлива мозгова; позива БиХ да прионе на рјешавање питања незапослености младих, између осталог спровођењем политика и програма за промовисање запошљавања и предузетништва; истиче важност развоја Гаранције за младе на Западном Балкану, као и важност образовања у промовисању социјалне укључености и Привредног развоја, те апелује на БиХ да улаже у образовање и оспособљавање;

84. поздравља придруживање БиХ програму Хоризонт Европа и усвајање програма Креативна Европа за период 2021- 2027..; поздравља подршку ЕУ реформи здравственог сектора у БиХ у вриједности од 10 милиона ЕВР те подршку ЕУ јачању здравственог сектора БиХ путем пројекта „EU4Health”; поздравља пуноправно чланство БиХ у Механизму ЕУ за цивилну заштиту и похваљује власти и грађане БиХ за њихову брзу подршку грађанима Турске и Сирије након потреса 6. фебруара 2023.;

Енергетика, животна средина, одрживи развој и повезаност

85. поздравља пакет енергетске подршке од 1 милијарде ЕВР ЕК у бесповратним средствима ЕУ за Западни Балкан у сврху превладавања енергетске кризе, укључујући непосредну буџетску подршку за БиХ у износу од 70 милиона ЕВР, којим се пружа помоћ најугроженијим домаћинствима у ублажавању ефеката растућих цијена и подстиче енергетска ефикасност у сектору становања и пословном сектору; истиче да се кризни фондови морају намијенити за подржавање БиХ на њену путу према енергетски ефикасном систему који је заснован на енергији из обновљивих извора у складу са планом REpowerEU; препоручује већу интеграцију БиХ у европско енергетско тржиште, посебно у контексту потребе за смањењем енергетске овисности о Русији, након покретања њене опште инвазије и агресивног рата против Украјине; поздравља иницијативу Global Gateway за Трансбалкански коридор за пренос електричне енергије и позива на њено брзо спровођење;

86. подстиче БиХ да доврши и донесе амбициозан, вјеродостојан и кохезиван енергетски и климатски план за период 2021 – 2030.; понавља да БиХ треба донијети потребно законодавство о гасу, електричној енергији, обновљивој енергији и енергетској ефикасности, у складу са Уговором о енергетској заједници, зеленим програмом за Западни Балкан, пакетом „Чиста енергија за све Европљане”, те другим стандардима и политичким циљевима ЕУ у области заштите климе и енергије, као и да загарантује потпуно усклађивање закона на БиХ нивоу у циљу функционалног енергетског тржишта;

87. наглашава важност брзог повећања диверсификације извора енергије, у складу са обавезама, те земље у погледу декарбонизације; подстиче БиХ да избјегава и обустави пројекте у стратешким секторима, укључујући енергетску инфраструктуру, којима се повећава овисност земље о Русији и Кини; поздравља најаву владе Федерације БиХ да ће одбити приједлог о алтернативном кинеском подизвођачу за предложене радове на електрани на угљен Тузла 7;

88. поздравља одабир Сарајева да учествује у Мисији ЕУ за 100 климатски неутралних и паметних градова до 2030., која ће добити 360 милиона ЕВР из средстава програма Хоризонт Европа за период 2022–2023.;

89. позива власти БиХ да убрзају спровођење пројеката у оквиру Привредног и инвестиционог плана за Западни Балкан, чиме би се земљи омогућило да смањи своју зависност о фосилним горивима, промовишући тако пут према декарбонизацији и помажући у постизању циљева зеленог програма; наглашава да зелена и дигитална транзиција, те одржива повезаност представљају покретачки фактор регионалне привредне интеграције и интеграције са ЕУ;

90. подстиче владе ентитета у БиХ да повећају транспарентност учествовањем јавности и савјетовањем са локалним заједницама, научним стручњацима и цивилним друштвом у планирању пројеката; наглашава потребу за побољшањем *ex-ante* свеобухватних стратешких процјена утицаја на животну средину и усклађивањем са одредбама процјене утицаја на животну средину; наглашава важност транспарентног и ефикасног кориштења улагања;

91. примјећује позитивне помаке у погледу заштите животне средине и похваљује рад локалних организација за заштиту животне средине и активиста цивилног друштва; позива БиХ да повећа укључивање питања животне средине у различите секторске политике и појача кривично гоњење кривичних дјела против животне средине; подстиче БиХ да успостави строгу примјену закона и мјера за заштиту животне средине како би се спријечио и смањио утицај рударских истраживања и рада рудника на животну средину; позива БиХ да повећа број и величину заштићених природних области, те да очува интегритет постојећих националних паркова и других заштићених области;

92. дубоко је забринут због онечишћења ријека; апелује на власти БиХ да ријеше проблем онечишћења тла и воде, заштите своје ријеке, између осталог од штетног ефекта малих хидроелектрана, да се додатно ускладе са правном тековином ЕУ о квалитету воде и заштити природе, те да знатно побољшају управљање отпадом, између осталог доношењем стратегије на нивоу цијеле земље са посебним нагласком на мјерама у погледу ефикасности ресурса и кружне економије;

93. подстиче БиХ да покрене ефикасне програме заштите и побољшања квалитете ваздуха у врло загађеним градовима у БиХ, посебно у Сарајеву; у том контексту поздравља чињеницу да је Савјет министара усвојио иницијативу чији је циљ смањење емисије штетних твари у ваздух и стаклених гасова из гријања стамбених зграда и из саобраћаја; позива БиХ да такође смањи прекогранично загађење ваздуха;

94. напомиње да БиХ треба уложити додатне напоре у даљње усклађивање са правном тековином ЕУ и њено ефикасно спровођење у свим областима саобраћаја; истиче потребу за побољшањем унутрашње и регионалне усклађености и повезаности; подсјећа да су потребне мјере за реформу повезаности и усклађивање са трансевропском саобраћајном мрежом и трансевропским енергетским мрежама; поздравља Европска улагања у друмску и жељезничку инфраструктуру у БиХ, посебно развој коридора 5ц, који ће побољшати привредну размјену и повезаност у Региону Западног Балкана;

95. налаже својој предсједници да ову Резолуцију прослиједи потпредсједнику Комисије/Високом представнику Уније за спољне послове и безбједносну политику, Савјету, Комисији, владама и парламентима држава чланица, Предсједништву БиХ, Савјету министара и Парламентарној скупштини БиХ, владама и парламентима Федерације БиХ, Републике Српске и дистрикта Брчко те владама десет кантона Федерације БиХ, као и Канцеларији високог представника.“

1. СЛ Л 164, 30.6.2015., стр. 2. [↑](#footnote-ref-1)
2. СЛ Л 330, 20.9.2021., стр. 1. [↑](#footnote-ref-2)
3. СЛ Л 391, 5.11.2021., стр. 45. [↑](#footnote-ref-3)
4. СЛ Л 311, 2.12.2022., стр. 149. [↑](#footnote-ref-4)
5. Ова ознака не прејудицира ставове о статусу и у складу је са Резолуцијом СБУН 1244/1999 и Мишљењем Међународног суда правде о декларацији о независности Косова. [↑](#footnote-ref-5)